nena ma Pusi (toki Nijon: 富士山 [ɸɯꜜdʑisaɴ]) li nena ma pi ma Nijon. ona li lon ma Sisujoka li lon ma Jamanasi. ma Nijon la, ona li nena ma pi suli nanpa wan.
nena ma Pusi li nena seli. ni la, tenpo pini la ona li open wawa li pana e ko seli e kiwen. tenpo pini suli la ko seli pi nena ma Pusi li lete li kama kiwen. tenpo li weka la, kasi suli mute li kama lon kiwen ni. tenpo ni la ni li ma pi kasi suli Ajokikawala.
nena ma Pusi li suli tawa jan mute pi ma Nijon. sitelen pi nena ma Pusi mute li lon. tenpo sike nanpa 2013 la, nena ma Pusi li kama "ijo suli pi ma ale" pi kulupu Juneko.